  Наталья Тетерина Грак ёросысь Баба Ягалэн юртаз выль выжыкыл муртъёс кылдозы. Со сярысь журналистъёслы резиденцилэн кузёез ачиз вераз. Валамон, выжыкылын котькуд ар кыӵе ке но выль геройёс. Тани туэ батыръёсты потэ возьматэммы Гракысь Баба ЯгаАли резиденциын Выль ар котыр лыктӥсь туристъёсты пумитаны дасясько: выль дӥсьёс вуро, техника но аппаратура басьто. «Милям Баба Ягамылэн резиденциез азинскон понна миллион манет утӥз. Вожвылъяськонэз лулчеберетъя министерство ортчытӥз. <…> Ар талэсь азьло вань каналъёстӥ веразы вал, Баба Ягалэн резиденцияз тылпулы пумит сигнализациез ӧвӧл шуыса. Тани та ужпумез сэрттон-пертчон понна но коньдон кутӥськиз», — ивортӥз Грак ёрослэн тӧроез Виктор Белов. Баба Ягалэн резиденцияз программаез ӟеч дасямын но пырон билетлэн дуныз пичи ке но, трос туристъёс вуылэмен со ушъяськыны уг быгаты на. Шуг-секыт 6 иськем сюрес бордын, кудӥз тулыс но сӥзьыл автобусэн ветлонтэм луэ. «Туристъёсын автобус асфальт вылтӥ ветлыны чакламын, татчы лыктыкуз солэн шуг-секытъёсыз кылдо. Кӧня ке пол вал ни озьы, соос дугдоно луо, туристъёсты вуттон понна ми мукет юрттӥсь транспорт утчаны кулэ луиськомы. Бульдозерен но нӧдэм автобусъёсты поттаммы вань», — шуиз Виктор Белов. Выжыкылысь геройёс бускель Татарстанын но вань ке но, толалтэ но гужем тросэз туристъёс ӵапак Гракысь Баба Яга доры куное лыкто, сюресэн шуг-секытъёс уг дугдыто. Али резиденциын 15-тӥ толсурысен кутскыса экскурсиосы гожтӥськемын ни. Тегъёс: Лулчеберет Туризм Удмуртия БабаЯга Нылпитворчествояюрт Удмуртиысьтуризм  